Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Dikuula bintu bifila kudi Nzambi (1-27)
-
Bintu bifila kudi Yehowa bua kashidi (28, 29)
-
Dikuula dia bia dikumi (30-34)
27 Yehowa wakatungunuka ne kuakula ne Mose, wamba ne:
2 “Akula ne bena Isalele, ubambile ne: ‘Bikala muntu muenze mutshipu wa pa buawu+ bua kufila mushinga udibu bakose bua muntu kudi Yehowa,
3 mushinga udibu bakose bua muntu mulume udi ne bidimu kumbukila ku 20 too ne ku 60 newikale wa nshekele 50 ya arjan bilondeshile nshekele wa muaba wa tshijila.
4 Kadi bikalaye muntu mukaji, mushinga wende newikale wa nshekele 30.
5 Bikala muntu ne bidimu kumbukila ku bitanu too ne ku 20, mushinga udibu bakose bua muntu mulume newikale wa nshekele 20, ne wa muntu mukaji newikale wa nshekele dikumi.
6 Bikala muana ne ngondo kumbukila ku umue too ne ku bidimu bitanu, mushinga udibu bakose bua muana wa balume newikale wa nshekele itanu ya arjan ne bua muana wa bakaji wa nshekele isatu ya arjan.
7 “‘Bikala muntu ne bidimu 60 kubanda, mushinga udibu bakose bua muntu mulume newikale wa nshekele 15, ne bua muntu mukaji nshekele dikumi.
8 Kadi bikalaye mupele kayi ne mushindu wa kufuta mushinga udibu bakose,+ muntu au neimane kumpala kua muakuidi, ne muakuidi neatue mushinga wende. Muakuidi neatue mushinga bilondeshile tshidi muntu udi wenza mutshipu au mua kukumbaja.+
9 “‘Mutshipu wowu wa kufila nyama udi mukumbane bua kulambula Yehowa, tshionso tshidibu mua kupesha Yehowa netshikale tshintu tshia tshijila.
10 Kena mua kushintulula nyama au anyi kushintakaja udi muimpe ku udi mubi anyi udi mubi ku udi muimpe. Kadi yeye mushintakaje nyama umue ne nyama mukuabu, nyama wa kumpala ne udibu bamushintakaje nende, yonso neyikale ya tshijila.
11 Bikala nyama au muikale nyama udi kayi mukumbane+ udibu kabayi mua kufila kudi Yehowa bu mulambu, dîba adi neimanyike nyama au kumpala kua muakuidi.
12 Nunku muakuidi neatue mushinga wende bilondeshile tshidi nyama, nansha yeye muimpe anyi mubi. Mushinga udi muakuidi utua newushale anu nanku.
13 Kadi bikalaye musue kumukuula, dîba adi neafile tshia bitanu tshia mushinga wende bua kusakidila ku mushinga uvuabu batue au.+
14 “‘Mpindieu bikala muntu mujidile nzubu wende bu tshintu tshia tshijila kudi Yehowa, dîba adi muakuidi neatue mushinga wende, nansha yeye muimpe anyi mubi. Mushinga udi muakuidi utua ke wikala mushinga wende.+
15 Kadi bikala muntu udi ujidila nzubu wende musue kumukuula, dîba adi neafile tshia bitanu tshia makuta a mushinga uvuabu bamutuile bua kusakidila ku mushinga au, ne nzubu nealue wende.
16 “‘Bikala muntu mujidile Yehowa tshitupa tshia budimi buende, nebatue mushinga bilondeshile bungi bua ntete idibu ne bua kukunamu: tshipiminu tshia homer wa orje netshikale nshekele 50 ya arjan.
17 Bikalaye mujidile budimi buende kutuadijila ku Tshidimu tshia budikadidi,+ mushinga wabu udibu batue newushale anu nanku.
18 Bikalaye mujidile budimi buende Tshidimu tshia budikadidi tshimane kupita, muakuidi neamuenzele makumi bua mushinga wabu bilondeshile bidimu bidi bishale too ne ku Tshidimu tshia budikadidi tshialonda, ne nebumbushile mu mushinga uvuabu batue.+
19 Kadi bikala muntu uvua mujidile budimi abu ne bua kubukuula, dîba adi neafile tshia bitanu tshia makuta a mushinga uvuabu batue bua kusakidila ku mushinga au, ne nebushale buende.
20 Mpindieu yeye kayi mukuule budimi abu ne bobu babusumbishe muntu mukuabu, kabena mua kubukuula kabidi to.
21 Padibu bapingaja budimi abu mu Tshidimu tshia budikadidi nebulue tshintu tshia tshijila kudi Yehowa, bu budimi bufila kudiye. Nebulue budimi bua bakuidi.+
22 “‘Bikala muntu mujidile Yehowa budimi buvuaye musumbe, budi kabuyi tshitupa tshia buloba budiye mupiane,+
23 muakuidi neamuenzele makumi bua kumanya mushinga wabu too ne ku Tshidimu tshia budikadidi, ne dituku adi neafile mushinga wabu uvuabu batue.+ Ntshintu tshia tshijila kudi Yehowa.
24 Mu Tshidimu tshia budikadidi, budimi nebupingane kudi muntu uvuaye mubusumbe, kudi muena buloba buende.+
25 “‘Badi ne bua kutua mushinga wonso bilondeshile nshekele wa muaba wa tshijila. Nshekele umue udi ne gera 20.
26 “‘Kadi muntu nansha umue kena mua kujidila muanabute wa nyama to, bualu mmuledibue bu muanabute bua Yehowa.+ Nansha ngombe mulume anyi mukoko, ukadi mumane kuikala wa Yehowa.+
27 Bikala nyama muikale munkatshi mua nyama idi kayiyi mikumbane ne yeye udi umupikula bilondeshile mushinga udibu batue, udi ne bua kufila tshia bitanu tshia mushinga au bua kusakidila ku mushinga wende.+ Kadi yeye kayi mumukuule, nebamusumbishe bilondeshile mushinga udibu batue.
28 “‘Kadi tshintu tshionso tshidi muntu ufila kudi Yehowa bua kashidi tshia mu bintu biende kabena ne bua kutshisumbisha anyi kutshikuula to, nansha muntu anyi nyama anyi budimi. Tshintu tshionso tshifila nunku ntshintu tshitambe tshijila kudi Yehowa.+
29 Kabena kabidi mua kupikula muntu yonso udibu bakosele tshibawu, udibu bateke ku luseke bua kushipa.+ Badi ne bua kumushipa kakuyi mpata.+
30 “‘Tshia dikumi tshionso+ tshia buloba, nansha tshiotshi tshia bia pa madimi anyi tshia bimuma bia ku mitshi, ntshia Yehowa. Ntshintu tshia tshijila bua Yehowa.
31 Bikala muntu musue kukuula tshia dikumi tshiende kayi tshionso, udi ne bua kufila tshia bitanu tshiatshi bua kusakidilaku.
32 Kadi bua tshia dikumi tshionso tshia mu tshisumbu tshia ngombe ne mu tshisumbu tshia mikoko anyi mbuji, ku nyama yonso udi upita muinshi mua dikombo dia mulami wa nyama, nyama wa dikumi neikale tshintu tshia tshijila kudi Yehowa.
33 Kena ne bua kutangila bikala nyama au muimpe anyi mubi, anyi kena ne bua kumushintakaja to. Kadi bikalaye mutete bua kumushintakaja, yonso ibidi, nyama wa kumpala ne udibu bamushintakaje nende, neyikale ya tshijila.+ Kabena mua kuyikuula to.’”
34 Aa ke mêyi avua Yehowa mupeshe Mose ku mukuna wa Sinai+ bua bena Isalele.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Lewitiki 27
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn lua_Latn lua_Latn lua_Latn eng_Latn